Diari Oficial de la Generalitat Valenciana


Sumari del DOGV 3161, del 14-01-1998 (1997/13450)

ORDRE de 30 de desembre de 1997, de la Conselleria d'Ocupació, Indústria i Comerç, per la qual s'estableix el Pla d'Actuacions per a la Millora de l'Ocupació Rural (PAMER V) per a l'exercici de 1998.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3161

Data del DOGV
:   14-01-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1997/13024


Data del document
:   30-12-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 30 de desembre de 1997, de la Conselleria d'Ocupació, Indústria i Comerç, per la qual s'estableix el Pla d'Actuacions per a la Millora de l'Ocupació Rural (PAMER V) per a l'exercici de 1998. [97/X13095]
  
L'experiència obtinguda de l'aplicació i el desenvolupament dels Plans d'Actuació per a la Millora de l'Ocupació Rural durant els exercicis 1995, 1996 i 1997 (PAMER I, II, III i IV) que han permès la creació de més de 3.000 ocupacions entre desocupats de llarga durada, joves i dones, contribuint així al sosteniment de la població en les zones rurals i a la defensa del medi ambient, es reforça amb les directrius aprovades en el Consell d'Europa extraordinari reunit a Luxemburg els dies 20 i 21 de novembre de 1997, que incideixen en la protecció del medi ambient com una de les iniciatives específicament orientades al desenvolupament de l'ocupació i en els esforços per combatre la desocupació juvenil, la de llarga durada i la discriminació entre homes i dones, aspectes tots previstos en aquesta ordre.
  
D'altra banda, l'ordre permet que tots els municipis de la Comunitat Valenciana puguen accedir a aquestes ajudes i s'estenguen les accions, no solament a les actuacions forestals, sinó també a la conservació dels llits i riberes.
  
En virtut i fent ús de les facultats que m'atorguen els articles 35 de la Llei 5/1983, de 30 de desembre, del Govern Valencià, i 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objectiu d'aquesta ordre és establir un programa d'ajudes destinades a pal·liar la desocupació, especialment l'agrícola, mitjançant la contractació de joves, aturats de llarga durada i dones, per a la realització de tasques relacionades amb la millora de l'entorn natural, tot fent extensiu el Pla d'Actuacions per a la Millora de l'Ocupació Rural (PAMER) a l'any 1998 i d'acord amb les consignacions que a aquest efecte establisca la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en aquesta ordre aniran destinades a la realització de tasques relacionades amb la millora de l'entorn natural, promogudes per les entitats locals de la Comunitat Valenciana, i especialment a les següents:
  
\* Desbrossament selectiu de matollar, en forest poblat d'arbres.
  
\* Poda i aclarida d'arbratge.
  
\* Manteniment i millora de:
  
- Tallafocs
  
- Faixes de protecció
  
- Camins forestals
  
- Senderes
  
- Àrees recreatives en forests públiques.
  
\* Basses per a faenes d'extinció d'incendis forestals
  
\* Neteja i condicionament de llits i riberes, de barrancs i rius.
  
\* Conservació de sòls.
  
2. Les ajudes previstes en aquesta disposició tenen la naturalesa jurídica de subvencions públiques i sufragaran els costos salarials i de Seguretat Social corresponents a les contractacions dels treballadors desocupats que s'integren en les brigades formades d'acord amb el que s'especifica en l'article 4 d'aquesta ordre. Així mateix, se subvencionarà l'adquisició dels equips de protecció individual (EPI) i la inversió en immobilitzat material, necessaris per al desenvolupament de les tasques que s'han de realitzar.
  
3. Les ajudes per a contractacions establides en aquesta disposició seran de 140.000 pessetes per treballador i mes de contracte, llevat dels encarregats que s'estableixen en 160.000 pessetes mensuals. El període màxim de concessió de la subvenció serà de 8 mesos.
  
4. Per a l'adquisició dels equips de protecció individual (EPI), material no inventariable, la subvenció màxima a concedir serà de 15.000 pessetes per cada lloc de treball subvencionat.
  
5. La quantia de les subvencions que es concedirà per a la inversió en immobilitzat material la proposarà la Comissió d'Experts, després de la justificació prèvia de la necessitat i l'avaluació per part de la Direcció General d'Ocupació i Economia Social, d'acord amb els criteris de valoració indicats en l'article 6.
  
Article 3. Beneficiaris de les ajudes
  
1. Podran ser beneficiàries de les ajudes previstes en aquesta ordre les entitats locals de la Comunitat Valenciana, preferentment aquelles d'interès forestal o hidrogràfic.
  
2. Serà de l'exclusiva responsabilitat de les entitats locals beneficiàries l'obtenció prèvia de les corresponents autoritzacions i/o permisos dels organismes públics o privats competents, i dels titulars dels predis afectats pels treballs quan corresponga.
  
Article 4. Requisits dels treballadors i dels contractes
  
1. Els treballadors contractats per les entitats locals hauran de ser desocupats, registrats en l'INEM, en possessió de la targeta de sol·licitud d'ocupació, i hauran d'estar inclosos en algun dels col·lectius següents:
  
A) Joves menors de 25 anys
  
B) Sol·licitants de primera ocupació, majors de 25 anys i que no hagen complit els 30, en la data de formalització del contracte, amb una experiència laboral pel seu compte o per compte d'altri que no supere els 180 dies.
  
C) Desocupats majors de 45 anys en la data de formalització del contracte.
  
D) Desocupats en els quals no concórreguen les circumstàncies anteriors inscrits en l'INEM o en agències de col·locació i que estiguen registrats en l'INEM per un període de com a mínim 360 dies previs a la data de formalització del contracte indefinit. Aquest període es reduirà a 180 dies quan es tracte de dones que s'incorporen al mercat laboral després d'un període d'absència de com a mínim de tres anys.
  
2. Els treballadors s'integraran en brigades de treball que, com a norma general, estaran formades per set peons i un encarregat. Excepcionalment, mitjançant resolució motivada i, per causes degudament justificades, podrà autoritzar-se un nombre distint de llocs de treball de peó en una brigada.
  
Per a la coordinació dels treballs, es contractarà un lloc de treball d'encarregat per brigada, tret del cas de dues brigades del mateix municipi que, en estar treballant en tasques pròximes i relacionades, podran ser dirigides pel mateix encarregat.
  
Els encarregats contractats hauran, preferentment, de tenir experiència en tasques hidrològiques o forestals, bé perquè tinguen les titulacions pertinents, bé perquè hagen participat en anteriors brigades forestals o en plans PAMER.
  
L'horari de treball de les brigades s'ajustarà a l'Estatut dels Treballadors o, si escau, al conveni subscrit per l'ajuntament.
  
Per a millorar la qualificació professional del personal, es podran organitzar cursets per a encarregats i peons. A aquest efecte, les entitats beneficiàries de les ajudes previstes en aquesta ordre podran acollir-se a les ajudes establides per a la formació professional en el termini i en la forma previstos en la corresponent convocatòria.
  
Amb caràcter previ a la contractació es farà un reconeixement mèdic als sol·licitants d'ocupació sota la responsabilitat de l'ajuntament, que verifique l'aptitud per als treballs que s'han de realitzar.
  
3. Requisits dels contractes
  
- Els contractes es formalitzaran necessàriament per escrit.
  
- Els contractes se subscriuran a jornada completa de 40 hores setmanals.
  
- La modalitat de contractació serà per obra o servei determinat, segons el que disposa el Reial Decret 2.546/1994, de 29 de desembre.
  
Article 5. Presentació de sol·licituds, documentació i terminis
  
Les entitats locals que vulguen beneficiar-se de les subvencions establides en aquesta ordre hauran d'adreçar les seues sol·licituds a la Direcció General d'Ocupació i Economia Social i presentar-les, d'acord amb el model establit en l'annex I, en el Registre General de la Conselleria d'Ocupació, Indústria i Comerç (c/ Colom, 32. València), sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
La sol·licitud de l'entitat local, que haurà d'anar subscrita per l'alcalde president d'aquesta, haurà d'anar acompanyada necessàriament per a la tramitació de la següent documentació:
  
a) Memòria en triple exemplar (annex II) de les activitats per a les quals se sol·licita l'ajuda i que haurà d'estar d'acord amb la programació forestal o hidrològica de la zona en qüestió.
  
Aquesta memòria inclourà, necessàriament, els següents apartats:
  
\* Antecedents, on es faça esment exprés de:
  
- la superfície forestal del terme municipal i la longitud dels llits
  
- l'atur que hi ha al municipi
  
- les brigades PAMER amb que s'haja comptat en exercicis anteriors
  
- les eines, EPI, maquinària i vehicles disponibles per al desenvolupament de les tasques sol·licitades.
  
\* Ubicació geogràfica detallada de cadascuna de les actuacions, acompanyant pla o croquis, que n'especifique l'accessibilitat i l'estat legal.
  
\* Descripció detallada de les tasques que es realitzaran, quantificant-les en la mesura de les possibilitats.
  
\* Rendiments previstos per a cada una de les actuacions.
  
\* Residus generats i forma prevista d'eliminar-los.
  
\* Cost de la mà d'obra que cal contractar.
  
La memòria tindrà la conformitat de l'agent forestal o mediambiental, guarda fluvial de la demarcació o dels respectius superiors jeràrquics.
  
b) Certificació de dades de domiciliació bancària (fitxa de manteniment de tercers), tret del fet que s'hi hagen presentat amb anterioritat davant la Conselleria d'Ocupació, Indústria i Comerç i no hi hagen experimentat variació.
  
El termini per a la presentació de sol·licituds serà de trenta dies naturals comptats des de l'endemà de la publicació d'aquesta ordre en el Diari Oficial de la Generalitat Valenciana.
  
Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies repare la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 6. Criteris de valoració de les sol·licituds
  
1. La valoració de les sol·licituds anirà a càrrec d'una comissió d'experts, nomenada a aquest efecte pel conseller d'Ocupació, Indústria i Comerç, i integrada pels següents membres:
  
\* Un president, que serà el director general d'Ocupació i Economia Social o la persona en qui delegue.
  
\* Dos vicepresidents, que seran el director general per al Desenvolupament Sostenible i el president de la Confederació Hidrogràfica del Xúquer.
  
\* Quatre enginyers forestals, a proposta de la Direcció General d'Ocupació i Economia Social.
  
\* Un representant dels serveis forestals per cadascuna de les províncies de la Comunitat Valenciana, a proposta de la Conselleria de Medi Ambient.
  
\* Un representant per cada una de les confederacions hidrogràfiques, a proposta d'aquestes.
  
\* Un representant de la Direcció General d'Ocupació i Economia Social.
  
Entre els seus membres el president elegirà un secretari.
  
Es crearan subcomissions provincials per conèixer i informar sobre les activitats del PAMER V en les províncies respectives. La composició serà la següent:
  
\* Un president, designat pel president de la Comissió d'Experts, entre els seus membres.
  
\* Un representant de la Diputació Provincial.
  
\* Un representant de cadascuna de les confederacions hidrogràfiques afectades.
  
\* El cap de la secció forestal de la província.
  
\* Els caps de brigada i enginyers tècnics forestals encarregats del seguiment tècnic dels treballs del PAMER V en la província, pertanyents a la Conselleria de Medi Ambient.
  
\* Un representant de la Direcció Territorial d'Ocupació, Indústria i Comerç de la província que exercirà de secretari.
  
La Comissió d'Experts informarà sobre les sol·licituds d'ajudes, el contingut de les memòries d'activitats i els treballs proposats, atenent els criteris especificats en el paràgraf següent i els informes emesos per les subcomissions provincials. Aquestes últimes també assessoraran la Direcció General d'Ocupació i Economia Social en temes relacionats amb el desenvolupament i l'aplicació de les activitats i els treballs del PAMER V.
  
Els informes hauran de ser motivats i especificar els criteris que s'han tingut en compte per a la valoració, i hauran d'anar signats pel president i el secretari de la Comissió i les Subcomissions.
  
La Comissió i les Subcomissions Provincials com a òrgans col·legiats s'ajustaran en el funcionament al règim que hi estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Com a criteris generals per a valorar les sol·licituds es tindran en compte:
  
1r. La superfície forestal del terme municipal i/o el valor ecològic.
  
2n. La importància hidrològica dels llits i/o dels treballs que s'hi realitzaran.
  
3r. L'interès del treball proposat en relació amb els plans forestals de la comarca o les sol·licituds dels ens locals en relació amb els llits.
  
4t. Els rendiments de treball previstos per a cadascuna de les tasques.
  
5è. L'atur real existent al municipi.
  
6è. Les ajudes concedides, les actuacions realitzades i la valoració dels rendiments de treball obtinguts en anteriors PAMER.
  
7è. El nivell d'equipament en maquinària, materials i la resta d'immobilitzat material per a l'execució de les activitats objecte de subvenció.
  
Article 7. Resolució de les ajudes
  
La Direcció General d'Ocupació i Economia Social podrà demanar al sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en aquesta ordre, correspon al conseller d'Ocupació, Indústria i Comerç, el qual per a resoldre tindrà en compte l'informe de la Comissió d'Experts.
  
La resolució de concessió de les ajudes en fixarà expressament la quantia i incorporarà, si escau, les condicions, obligacions i determinacions accessòries a les quals ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà de dos mesos, comptats des de la publicació de l'ordre per la qual es fan públiques les línies de crèdit i l'import global màxim destinat a la concessió de les ajudes previstes en aquesta disposició. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que s'hi produïsquen amb posterioritat a la concessió com pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
La Conselleria d'Ocupació, Indústria i Comerç a través de la Direcció General d'Ocupació i Economia Social, portarà a terme les funcions de control de les subvencions concedides i també l'avaluació del programa en el seu conjunt.
  
Article 10. Liquidació de les ajudes
  
Podran lliurar-se bestretes de les ajudes pel màxim autoritzat en la Llei d'Hisenda Pública de la Generalitat Valenciana o, si escau, pel límit màxim que autoritze la Llei de Pressupostos de la Generalitat Valenciana per a 1998, tant en el cas de transferències corrents com de capital.
  
A l'acabament dels treballs, caldrà aportar un certificat (segons el model que s'adjunta com a annex III) expedit pel secretari i/o interventor de la corporació que acredite els despeses efectivament realitzats en concepte de salaris i de Seguretat Social, en l'adquisició dels equips individuals (EPI) i en immobilitzat material. A més, en el cas d'adquisició d'equips i inversió en immobilitzat material haurà d'adjuntar-se factura. L'esmentada justificació haurà de realitzar-se en el termini que especifique la resolució de concessió i, en tot cas, com a data límit el 31 d'octubre de 1998.
  
Article 11. Obligacions del beneficiari
  
El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si escau, dels òrgans competents del Fons Social Europeu, pel que fa a les subvencions o ajudes concedides.
  
A l'efecte de difusió pública, les obres i/o serveis que es realitzen hauran d'identificar-se mitjançant un cartell o la inserció de les resolucions de concessió en el tauler d'anuncis de l'entitat local, i s'indicarà que es realitzen en col·laboració amb la Conselleria d'Ocupació, Indústria i Comerç i amb el Fons Social Europeu.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt superen els límits establits, podrà originar la minoració de la subvenció concedida.
  
Si es produeix el cessament d'algun treballador abans de concloure el període contractat podrà ser substituït per un altre en les mateixes condicions, i pel temps que reste per a l'acabament de l'esmentat període, i en el cas de no produir-se'n la substitució, es procedirà a la minoració equivalent de l'ajuda.
  
La verificació de l'incompliment d'horaris, la utilització de jornals en treballs no programats, etc. originaran la minoració de la subvenció en la quantia dels salaris corresponents als dies comprovats.
  
A aquest efecte es tindran en compte els informes dels agents forestals o mediambientals i dels guardes fluvials.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, originarà la incoació, per part de l'òrgan competent per a la concessió de les ajudes, del corresponent expedient, que podrà acabar, si escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
En la concessió de futures ajudes d'aquest programa o similars, es tindrà en compte el grau de compliment dels treballs programats.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada al fet que hi haja crèdit adequat i suficient en els Pressupostos de la Generalitat Valenciana per a l'exercici 1998.
  
Tot complint el que es preveu en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1998, per mitjà de l'Ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en aquesta disposició.
  
Segona
  
En el supòsit que els documents que hagen d'adjuntar-se a la sol·licitud de concessió de les ajudes ja els tinguera qualsevol dels òrgans de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
Tercera
  
Per al correcte compliment dels objectius d'aquesta ordre, s'establirà el corresponent instrument de col·laboració amb l'òrgan o els òrgans competents de l'administració mediambiental autonòmica i les confederacions hidrogràfiques competents.
  
Quarta
  
En cas d'excepcional necessitat i sempre mitjançant la corresponent justificació, la Direcció General d'Ocupació i Economia Social podrà autoritzar la realització d'altres treballs diferents als indicats en l'article 2, sempre que siguen d'interès general i per un temps no superior a 10 dies. Per a això, l'entitat local beneficiària haurà de descriure i valorar els esmentats treballs en la sol·licitud, i també indicar el nombre de jornals, eines, EPI i maquinària de què hi disposa.
  
Cinquena
  
Amb caràcter excepcional la Conselleria d'Ocupació, Indústria i Comerç podrà subscriure convenis de col·laboració amb els beneficiaris de les ajudes previstes en aquesta ordre, en els quals es fixaran les activitats que es desenvoluparan, els programes i objectius que es perseguisquen, les ajudes que es concediran i totes altres condicions necessàries per a l'execució.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 30 de desembre de 1997
  
El conseller d'Ocupació, Indústria i Comerç,
  
DIEGO SUCH PÉREZ